LT Europos Sąjungos oficialusis leidinys C 92/38

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 92/12)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

BENDRASIS DOKUMENTAS

„ARTICHAUT DU ROUSSILLON“

ES Nr. FR-PGI-0005-01172 – 5.11.2013

SGN ( X ) SKVN ( )

1. Pavadinimas

„Artichaut du Roussillon“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži arba perdirbti vaisiai, daržovės ir grūdai

3.2. Produkto, kurio pavadinimas nurodytas 1 punkte, aprašymas

„Artichaut du Roussillon“ artišokas – astrinių (Asteraceae) šeimos Cynara genties dviskilčių augalų rūšies augalas. Jis gali būti šių veislių: Blanc hyérois (taip pat vadinamas Macau), Calico, Pop Vert, Salambo ir Violet VP 45.

„Artichaut du Roussillon“ parduodamas tik šviežias, jam būdingos šios savybės:

— žalia arba violetinė spalva;

— Blanc hyérois, Calico, Pop Vert ir Salambo veislių graižas: — rutulinis, skirtingus jo kalibrus atitinka toks skersmuo: — 9–11 cm skersmuo – 18 kalibro artišokai; — 11–13 cm skersmuo – 15 kalibro artišokai; — didesnis nei 13 cm skersmuo – 12 kalibro artišokai. — Violet VP 45 veislės graižas nedidelis, kūgio arba cilindro formos, 3,5–6 cm skersmens.

— viduriniai pažiedžiai tvirtai susiglaudę, dvi pirmosios pažiedžių eilės šiek tiek prasiskleidusios;

— švelnus skonis;

— nekieta, tačiau tvirta tekstūra, mažai skaidulų.

„Artichaut du Roussillon“ būna be defektų, išskyrus labai nedidelius pažiedžių epidermio paviršinius pažeidimus arba šiuos smulkius defektus (su sąlyga, kad jie nedaro poveikio bendrai produkto išvaizdai, jo kokybei, saugojimui ir pateikimui pakuotėje):

— nežymūs formos defektai,

— nežymus gedimas (skilimas), atsiradęs dėl šalčio poveikio,

— labai nežymios sumušimo žymės.

„Artichaut du Roussillon“ parduodami supakuoti į 40 × 60 cm dydžio dėžutes arba 5 graižų ryšelius (tik Violet VP 45 veislės artišokai).

„Artichaut du Roussillon“ stiebeliai turi būti tvarkingai nupjauti ir ne ilgesni nei 10 cm (išskyrus ryšeliais parduodamus artišokus).

„Artichaut du Roussillon“ derlius imamas pavasarį, nuo kovo mėn. Violet VP 45 veislės artišokų derlius nuimamas ir rudenį.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Artišokai auginami ir derlius nuimamas geografinėje vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

Nuėmus derlių, kiekviena artišokų partija sertifikuojama ir ne ilgiau kaip per 24 valandas (darbo dienomis) po derliaus nuėmimo:

— sudedama saugoti į vėsią vietą (4–10 °C temperatūroje);

— rūšiuojama, supakuojama ir išsiunčiama.

Supakuoti artišokai sudrėkinami, kad geriau išsilaikytų.

Siekiant užtikrinti produkto šviežumą, nuo derliaus nuėmimo iki artišokų išsiuntimo turi praeiti ne daugiau kaip 6 dienos.

Kai „Artichaut du Roussillon“ pakuojami į 40 × 60 cm dėžutes, jos užsandarinamos taip, kad parduodant galutiniam vartotojui atidarytos pakuotės nebūtų įmanoma uždaryti dar kartą.

3.6. Specialios produkto, kurio pavadinimas nurodytas, ženklinimo etiketėmis taisyklės

Ant kiekvienos pakuotės, dėžutės ar vartotojui parduodamo ryšelio nurodomas:

— produkto pavadinimas „Artichaut du Roussillon“,

— Europos Sąjungos SGN logotipas.

4. Glaustas geografinės vietovės apibūdinimas

„Artichaut du Roussillon“ sodinami ir auginami geografinėje vietovėje, kurią sudaro šios Rytų Pirėnų departamento komunos:

Alénya, Argelès-sur-Mer, Bages, Baho, Banyuls-dels-Aspres, Le Barcarès, Bompas, Bouleternère, Brouilla, Cabestany, Canet-en-Roussillon, Canohès, Claira, Corneilla-del-Vercol, Corneilla-la-Rivière, Elne, Ille-sur-Têt, Latour-Bas-Elne, Llupia, Millas, Montescot, Néfiach, Ortaffa, Palau-del-Vidre, Perpignan, Pézilla-la-Rivière, Pia, Pollestres, Ponteilla, Rivesaltes, Saint-André, Saint-Cyprien, Saint-Estève, Saint-Féliu-d'Amont, Saint-Féliu-d'Avall, Saint-Génis-des-Fontaines, Saint-Hippolyte, Saint-Laurent-de-la-Salanque, Saint-Nazaire, Sainte-Marie, Saleilles, Salses-le-Château, Le Soler, Théza, Thuir, Torreilles, Toulouges, Villelongue-de-la-Salanque, Villeneuve-de-la-Raho, Villeneuve-la-Rivière.

5. Ryšys su geografine vietove

5.1. Geografinės vietovės ypatumai

Gamtiniai veiksniai

„Artichaut du Roussillon“ auginimo geografinė vietovė – didžiulė į rytus orientuota prie Viduržemio jūros esanti Rusijono lyguma. Jos šiaurėje plyti Korbjerų kalnai, vakaruose – Kanigu masyvo pakraščiai, o pietuose – Alberų kalnai. Per šią vietovę teka trys upės: Tetas, Tešas ir Agli.

Dirvožemio sluoksnis storas, vėsus ir gerai drenuojamas. Tai sąnašinio tipo žemė, kurioje daugiausia smėlio ir mažai molio.

Vietovės klimatas – Viduržemio jūros: vasaros būna karštos ir sausos, pavasario pradžia bei ruduo – lietingi ir drėgno oro, o žiemos nešaltos.

„Artichaut du Roussillon“ geografinėje vietovėje daugiau nei 300 dienų per metus būna saulėta, visų pirma dėl čia pučiančio sauso šiaurės vėjo ir šilto bei drėgno jūrinio vėjo.

Žmogiškieji veiksniai

Sena auginimo tradicija

Rusijone daržovės auginamos jau daugiau nei tūkstantį metų, kaip galima spręsti iš XI a. išvedžioto akmeninių drėkinimo kanalų tinklo.

Artišokai Rusijone buvo auginami jau XVIII a. Apie 1830 m. jų auginimas labai išpopuliarėjo.

Specifinė praktinė patirtis

Ilgainiui Rusijono daržovių augintojai sukaupė ir iš kartos į kartą perdavė artišokų auginimo patirtį, kuriai būdinga daugybė techninių aspektų.

Artišokams auginti tinkami žemės sklypai atrenkami atlikus dirvožemio analizę: dirvožemį turi sudaryti 3–20 % molio, ne daugiau kaip 80 % smėlio, ne daugiau kaip 75 %, dumblo, o jo pH turi būti didesnis nei 6,5.

Be to, augintojai laipsniškai pradėjo auginti pritaikytas artišokų veisles: nuo praėjusio amžiaus šeštojo dešimtmečio pradėta auginti Violet, o nuo aštuntojo dešimtmečio – šios veislės atmaina VP 45; septintajame dešimtmetyje pradėti auginti Blanc Hyérois veislės artišokai, devintajame ir dešimtajame – Salambo, Calico ir Pop Vert.

Augintojų patirtį įrodo ir tai, kad jie naudoja savo ūkiuose paruoštą augalų dauginamąją medžiagą (kartais ji perkama iš kitų vietos augintojų, bet ne daugiau kaip 5–10 % visos medžiagos); augalų dauginamąją medžiagą ruošiant ūkiuose palaikomas šių veislių prisitaikymas prie vietos sąlygų.

Artišokai rankomis sodinami į vagas (eiles mažų iškilimų), kad dėl paviršiaus nelygumų vanduo galėtų lengviau nubėgti, o augalai būtų apsaugoti nuo šalčio ir vėjų.

Augintojas laukus laisto pagal poreikius, kad drėgmė pasiskirstytų vienodai, o artišokai augtų stabiliai. Derlius nuimamas rankomis.

Dėl savo sukauptos patirties augintojai gerbia vartotojų įpročius ir papročius ir violetinius artišokus parduoda ryšeliais.

5.2. Produkto ypatumai

Tvirtai susiglaudę „Artichaut du Roussillon“ pažiedžiai – jų šviežumo įrodymas ir ženklas, kad artišokus bus galima ilgai išlaikyti.

Svarbiausios artišokų jutiminės savybės – jų minkštumas ir švelnus skonis; jų tekstūra tvirta, juose mažai skaidulų. Dėl šių savybių šiuos artišokus galima valgyti termiškai neapdorotus ir jie yra įgavę gerą vardą.

„Artichaut du Roussillon“ nuo kitų artišokų skiriasi tuo, kad yra labai ankstyvi, todėl pavasarį tai yra viena iš pirmųjų parduodamų daržovių.

5.3. Priežastinis geografinės vietovės ir kurios nors produkto savybės, gero vardo ar kitos ypatybės ryšys

Dėl savo kokybės „Artichaut du Roussillon“ yra pelnę labai gerą vardą.

Rusijono lygumos klimato ir dirvožemio sąlygos labai palankios artišokams auginti.

Švelnus klimatas ir daug saulėtų dienų lemia „Artichaut du Roussillon“ ankstyvumą. Žiemos nebūna šaltos, todėl augalams pereinant iš ramybės į augimo būseną nekyla šalnų pavojus. Saulės šviesa – labai svarbus kriterijus, darantis poveikį augalo augimo ciklui ir švelniam „Artichaut du Roussillon“ skoniui.

Augintojai renkasi minkštą, gilų ir mažai molingą dirvožemį, todėl jis būna gerai drenuojamas, o tai yra būtina šių augalų, kuriuos neigiamai veikia drėgmės perteklius, auginimo sąlyga.

„Artichaut du Roussillon“ auginti naudojamos atrinktos veislės, kurios puikiai prisitaikiusios prie vietos klimato sąlygų; dėl to derlių nuimti galima laikotarpiu, kuris palankus oro drėgmės požiūriu: graižas būna neišsiskleidęs ir produktą galima ilgai išlaikyti.

Artišokus rankomis sodinant į vagas ir suformuojant kauburėlius augalai tvirtai įsitvirtina žemėje ir būna apsaugoti nuo vėjų. Drėkinant ir dėl giliai (iki kelių metrų gylio) įsiskverbusių šaknų augalai drėgmės gauna pagal poreikius ir reguliariai, todėl jie auga stabiliai ir nepatirdami vandens trūkumo, o tai labai svarbu siekiant, kad jų dalys nesumedėtų, o patys artišokai užaugtų tvirti, bet minkšti ir be skaidulų. Dėl šių savybių „Artichaut du Roussillon“ yra puikios kokybės produktas, kurį galima valgyti termiškai neapdorotą.

Galiausiai nuimant derlių rankomis užtikrinama, kad bus išsaugotos produktui būdingos savybės ir bus tęsiama violetinių artišokų (parduodamų ryšeliais) poivrade tradicija (pateikimas su pipiriniu padažu).

„Artichaut du Roussillon“ geras vardas jau buvo žinomas XIX a. pradžioje, kai pirmą kartą paminėtas pipirinis padažas.

Jau tuo metu Perpinjano sodininkai pelnydavo daugybę apdovanojimų ir „parodė, kad Rusijono artišokai yra daug geresnės kokybės už kitus pietuose auginamus artišokus“ (A.Siau veikalas Rapport de l’industrie maraîchère des Pyrénées-Orientales („Daržovių augintojų veikla Rytų Pirėnuose“), 1856).

„Artichaut du Roussillon“ artišokai puikiai žinomi ir Prancūzijos kataloniškoje virtuvėje: jie išgarsinti daugybe tradicinių patiekalų receptų, pateiktų 2006 m. išleistoje E.Comelade knygoje L’artichaut, l’or vert du Roussillon („Žaliasis Rusijono auksas – artišokai“).

Be to, jau 15 metų gegužės 1-ąją regione rengiama labai populiari artišokų šventė. Norintiems dalyvauti Prancūzijos ėjimo ne stadione čempionate rengiamos 10 km ėjimo per aplinkinius kaimus atrankos varžybos, vadinamos „artišokų“ ėjimo varžybomis. Artišokai dažnai minimi geografinėje vietovėje įsikūrusių miestelių kvartalų pavadinimuose (pvz., Carxofe („artišokas“) vietovė Villelongue-de-la-Salanque miestelyje).

Apie „Artichaut du Roussillon“ labai dažnai ir teigiamai atsiliepia vietos laikraščiai ir profesionalams skirti leidiniai: „Garsaus Paryžiaus restorano Les Buttes Chaumont virtuvės šefas katalonas siūlo pasimėgauti troškintais Rusijono artišokais“ (Indépendant, 2001). Savo straipsnyje Cultiver sa différence („Nebijokim pasirodyti kitokie“) Jeanas Harzigas pabrėžia, kad „šis produktas (…) rinkoje labai vertinamas ir mėgstamas“ (Vegetable, 2008).

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

https://www.inao.gouv.fr/fichier/CDCIGPArtichautduRoussillonV1.pdf

(1) OL L 343, 2012 12 14, p. 1.